МЕ́СЯЦА ОКТЯБРЯ́ В 23-Й ДЕНЬ

Священному́ченика Влади́мира, пресви́тера Моско́вскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры, глас 2.

Подо́бен: Егда́ от Дре́ва:

Егда́ Боже́ственныя ре́вности/ се́рдце твое́ испо́лни Госпо́дь,/ священному́чениче пресла́вне,/ тогда́ всем житие́м твои́м/ ева́нгельстей про́поведи послужи́ти потща́лся еси́,/ и ничто́же возмо́же тя от Христа́ отврати́ти,/ ни скорбь, ни теснота́, ни гоне́ния,// богоблаже́нне Влади́мире.

Егда́ све́том ве́ры и́стинныя/ озари́ тя Госпо́дь,/ му́чениче всече́стне,/ тогда́, вся жите́йская во уме́ты вмени́в,/ свяще́нства дар прия́л еси́/ и, в тесноте́ и гла́де пребыва́я,/ пра́вило благоче́стия ча́дом твои́м яви́,// богому́дре Влади́мире.

Егда́ любо́вь соверше́нную/ в души́ твое́й уве́де Госпо́дь,/ свяще́нниче достохва́льне,/ тогда́ к испове́данию ве́ры правосла́вныя/ и по́двигу му́ченическому тя призва́,/ и́бо и смерть не возмо́же разлучи́ти тя/ от любве́ Бо́жия, я́же о Христе́ Иису́се./ Те́мже ны́не прославля́ем тя,// богоизбра́нне Влади́мире.

Сла́ва, глас 4:

Прииди́те, ве́рнии, лик соста́вим/ и воспои́м но́ваго священному́ченика,/ всем се́рдцем Бо́га возлюби́вшаго/ и за́поведи ева́нгельския до́бре испо́лнившаго./ Что бо обря́щем в заве́те его́?/ Или́ что насле́дим от име́ния его́?/ Не мя́гки ри́зы, но броню́ пра́вды,/ меч глаго́ла Бо́жия и щит ве́ры правосла́вныя./ Сия́ вся ору́жия и нам пода́ждь,/ священному́чениче Влади́мире,/ и моли́твами твои́ми сонасле́дницы Христу́ соде́лай,// подаю́щему тобо́ю нам ве́лию ми́лость.

И ны́не, Богоро́дичен: И́же Тебе́ ра́ди Богооте́ц проро́к Дави́д:

Вход. Проки́мен дне.

И чте́ния 3 священному́ченику.

На лити́и стихи́ры, глас 4:

О сла́вный Правосла́вия побо́рниче,/ священному́чениче Влади́мире,/ с любо́вию припа́дающе к тебе́,/ прославля́ем твоя́ по́двиги и мо́лимся:/ моли́ приле́жно за нас Го́спода,// во е́же спасти́ся душа́м на́шим.

Просвети́ся житие́ твое́ доброде́тельными светлостьми́,/ и́миже, ве́рныя просвети́в,/ тьму нече́стия разгна́л еси́./ Те́мже, сын све́та благода́тию Ду́ха Свята́го быв,/ всели́лся еси́, иде́же Свет невече́рний сия́ет,/ священному́чениче Влади́мире./ Мы же, светоно́сное твое́ прославле́ние соверша́юще,// любо́вию тя почита́ем.

Сла́ва, глас 6:

Помяни́, Го́споди, и́же о Тебе́ пострада́вшаго,/ но́ваго страстоте́рпца Влади́мира,/ му́жественно Тя испове́давшаго/ и му́ки многоразли́чныя претерпе́вшаго,// и приими́ его́ моле́ния о спасе́нии на́шем.

И ны́не, глас то́йже:

О Благода́тная и Пречи́стая Де́во Мари́е,/ Хода́таице и Засту́пнице всех ве́рных,/ предста́тельством те́плаго моли́твенника,/ священному́ченика Влади́мира,// сохрани́ и защити́ зе́млю Ру́сскую.

На стихо́вне стихи́ры, глас 5.

Подо́бен: Ра́дуйся, Живоно́сный Кре́сте:

Ра́дуйся, священному́чениче Влади́мире,/ крести́телю Руси́ тезоиме́нне,/ ра́дуйся, кра́сный благове́стниче,/ и́мже мно́зи глаго́лы ве́чныя услы́шаша/ и наде́жду спасе́ния улучи́ша,/ ра́дуйся, па́стырю, житие́м и сме́ртию/ доны́не ве́ре науча́яй нас.// Моли́ спасти́ся душа́м на́шим.

Ра́дуйся, священному́чениче Влади́мире,/ ве́рою патриа́рхом дре́вним подо́бный!/ Ра́дуйся, проро́че неве́дущим Бо́га,/ ра́дуйся, Ду́ха Свята́го оби́теле!/ Ты бо в пусты́ни безбо́жия/ вся́кий во́зраст ко Христу́ приводи́л еси́/ и, я́ко друг Женихо́в,/ Тому́ страда́ньми после́довал еси́,// моли́ спасти́ся душа́м на́шим.

Ра́дуйся, священному́чениче Влади́мире,/ о́браз Христо́в нам явля́яй,/ ра́дуйся, кимва́ле доброгла́сный любве́ Боже́ственныя,/ ея́же ра́ди креще́нием Христо́вым крести́лся еси́/ и ча́шу Того́ испи́ти сподо́бился еси́./ Ра́дуйся, трапе́зы Небе́сныя о́бщниче/ и соприча́стниче новому́чеников и испове́дников земли́ на́шея,/ Престо́лу Христо́ву предстоя́щих,// моли́ спасти́ся душа́м на́шим.

Сла́ва, глас 8:

Ве́ра твоя́ вмени́ся в пра́вду, избра́нниче Бо́жий,/ и упова́ние па́че упова́ния во страда́ниях обре́л еси́,/ любо́вию Христо́вою созида́емь./ Те́мже и ны́не, у престо́ла Пресвяты́я Тро́ицы предстоя́,// моли́ спасти́ся душа́м на́шим.

И ны́не, Богоро́дичен: Безневе́стная Де́во:

Тропа́рь, глас 3:

От ю́ности Бо́га усе́рдно взыска́вый,/ и́стину в Це́ркви Правосла́вней обре́л еси́/ и, крест па́стырскаго служе́ния ре́вностно подъе́мый,/ ве́рныя во дни гоне́ний до́бре окормля́л еси́./ Те́мже и преще́ний безбо́жных не убоя́вся,/ да́же до кро́ве пострада́л еси́,/ о́тче священному́чениче Влади́мире,// моли́ Ми́лостиваго Бо́га спасти́ся душа́м на́шим.

НА У́ТРЕНИ

По 1-м стихосло́вии седа́лен, глас 1:

Ду́хом Ева́нгелия просвети́лся еси́/ и любо́вию Боже́ственною,/ е́юже позна́ются Христо́ви ученицы́,/ ча́дом свои́м и бли́жним послужи́л еси́,/ со Христо́м взыва́я:/ а́ще кто хо́щет бы́ти пе́рвым, да бу́дет всем слуга́.

Сла́ва, и ны́не, Богоро́дичен:

Благове́стия гла́сом,/ Безневе́стная Де́во, Ма́ти Христа́ Бо́га позна́лася еси́./ Тому́ послужи́вши чи́стым житие́м Твои́м, Пресвята́я,/ от всех родо́в прославля́ешися досто́йно.

По 2-м стихосло́вии седа́лен, глас 5:

Дея́ний муже́й апо́стольских после́дователь яви́лся еси́,/ Христа́ ре́вностно пропове́дуя,/ и ду́хом на вся́цем ме́сте моля́ся,/ рука́ма свои́ма рабо́тая,/ скита́яся и беды́ терпя́,/ ны́не на Небесе́х воздая́ние пра́ведных/ прие́млеши досто́йно.

Сла́ва, и ны́не, Богоро́дичен:

Велича́ет весь мир Тя, Ма́ти Бо́жия,/ А́нгельския си́лы славосло́вят,/ проро́цы ра́достне лику́ют,/ апо́столи благогове́йне покланя́ются,/ му́ченицы и пра́ведницы воспева́ют Тя дерзнове́нно.

По полиеле́и седа́лен, глас 1:

Му́чениче свя́те Влади́мире,/ от ю́ности Христа́ возлюби́в,/ житие́м нескве́рным во́зраст ста́рости и му́дрость приобре́л еси́,/ и ча́да твоя́, зло́бою младе́нствовати науча́я,/ я́ко де́ти ко Христу́ приве́л еси́.

Сла́ва, и ны́не, Богоро́дичен:

Де́во Богоизбра́нная Отрокови́це,/ ве́дуще Тя я́ко Ма́терь Бо́жию/ и Засту́пницу ро́да на́шего,/ со умиле́нием непреста́нно взыва́ем Ти:/ Влады́чице Преми́лостивая, не оста́ви ча́да Твоя́.

Та́же, степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Луки́, зача́ло 67.

По 50-м псалме́ стихи́ра, глас 6:

Ве́рою жив, пра́ведниче, был еси́,/ де́лы любве́ и милосе́рдия сию́ укрепля́я,/ священному́чениче Влади́мире,/ а́лчущим бо и кро́ва лише́нным потре́бная подава́л еси́/ и в гоне́нии непрекло́нен пребы́л еси́./ Сего́ ра́ди бесо́в полки́ победи́л еси́/ и уста́ безбо́жных загради́л еси́, я́коже не́когда Дании́л уста́ льво́в:// моли́ спасти́ся душа́м на́шим.

Кано́н Богоро́дице со ирмосо́м на 6 и священному́ченику на 8, глас 2.

Песнь 1

Ирмо́с: Гряди́те, лю́дие,/ пои́м песнь Христу́ Бо́гу,/ разде́льшему мо́ре и наста́вльшему лю́ди,/ я́же изведе́ из рабо́ты еги́петския,// я́ко просла́вися.

Гряди́те, лю́дие,/ пои́м песнь Христу́ Бо́гу,/ разде́льшему неве́дения на́шего мо́ре/ и наста́вльшему ны пе́ти свята́го му́ченика Своего́ Влади́мира,/ в не́мже просла́вися.

Ре́вности Моисе́овы/ испо́лнен быв, о́тче Влади́мире,/ в пусты́ни безбо́жия ве́ру умно́жил еси́/ и дости́гл еси́ обетова́нныя земли́,/ Правосла́вныя Це́ркве.

Тя, священному́чениче Влади́мире, за́поведи Госпо́дни при́сно храня́ща,/ по́лчища супоста́т не устраши́ша,/ те́мже во огра́ду Це́ркве Правосла́вныя вшед,/ дости́гл еси́ Земли́ Обетова́нныя.

Богоро́дичен: Ковче́же святы́й и Ски́ние Боже́ственная,/ путево́ждствуй и нас ны́не в Го́рний Иерусали́м,/ при́сно от Бо́га отпа́дающия,/ да насле́дницы бу́дем Земли́ Обетова́нныя.

Песнь 3

Ирмо́с: На ка́мени мя ве́ры утверди́в,/ разшири́л еси́ уста́ моя́ на враги́ моя́./ Возвесели́ бо ся дух мой, внегда́ пе́ти:/ несть свят, я́коже Бог наш// и несть пра́веден па́че Тебе́, Го́споди.

Ве́рою укрепля́емь, пра́ведне,/ не затвори́л еси́ уста́ твоя́, прише́дшей годи́не безбо́жия,/ но па́че разшири́л еси́ я, пропове́дуя Христ́а,/ и, я́коже Ной пра́ведный, ве́рою обличи́л еси́ нечести́выя.

Темни́цы и враче́бницы посеща́я,/ Христа́ Авраа́млим страннолю́бием прия́л еси́,/ и я́коже о́наго, изведе́ тя Госпо́дь в Зе́млю Обетова́нную, во е́же пе́ти:/ несть пра́веден па́че Тебе́, Го́споди.

Про́поведь твоя́ возсия́ во оте́честве на́шем,/ егда́ мно́зи зако́ннии Це́ркве сы́нове впадо́ша в нече́стие,/ ты же благослове́ние Иа́ковле ве́ры ра́ди насле́довал еси́,/ те́мже с новому́ченики взыва́еши:/ несть свят, па́че Тебе́, Го́споди.

Богоро́дичен: При́зри на ны, окамене́нныя се́рдцем и умо́м, Пресвята́я Де́во,/ и моли́ Сы́на Твоего́,/ да и мы ча́да Авраа́мля бу́дем/ и в ве́ре утверди́мся предста́тельством Твои́м, взыва́юще:/ несть пра́веден па́че Тебе́, Го́споди.

Седа́лен, глас 1:

Не доста́нет нам вре́мене, повеству́ющим о ве́ре твое́й,/ ю́же яви́л еси́ кроме́ Це́ркве, о́тче Влади́мире,/ но послу́шествован се́ю быв,/ дости́гл еси́ Небе́снаго Иерусали́ма,/ на Нача́льника ве́ры Иису́са взира́я,/ и кре́стным по́двигом, я́коже ле́ствицею,/ возше́л еси́ к Це́ркви напи́санных на Небесе́х,/ иде́же мо́лишися,/ да и мы с тобо́ю соверше́нство прии́мем.

Сла́ва, и ны́не, Богоро́дичен:

Не доста́нет нам вре́мене воспе́ти чудеса́ Твоя́, Влады́чице,/ не доста́нет слове́с просла́вити та́инства, бы́вшая на Тебе́,/ па́че же дерзнове́ния не и́мамы, во гресе́х су́ще/ и во осужде́ние уста́ своя́ отверза́юще,/ но Ты сия́ очи́сти, Чисте́йшая А́нгел.

Песнь 4

Ирмо́с: Услы́шах, Го́споди, слух Твой, и убоя́хся,/ разуме́х дела́ Твоя́, и диви́хся, и возопи́х:// сла́ва си́ле Твое́й, Го́споди.

Услы́шав Го́спода, призыва́ющаго тя,/ по сло́ву Его́ вся су́щая в ми́ре оста́вив,/ на крест возше́л еси́.

Но́зе во благовествова́ние ве́ры обу́в/ и от си́лы в си́лу восходя́,/ свяще́нства благода́тию обле́клся еси́,/ та́же и му́ченическим венце́м увенча́лся еси́.

Моли́твы де́лание возлюби́вшаго,/ слу́жбы святы́я соверши́теля тя поста́ви Госпо́дь,/ Ему́же, и в темни́цу вве́ржен, при́сно воспева́л еси́:/ сла́ва си́ле Твое́й, Го́споди.

Богоро́дичен: Слух Госпо́день услы́шавшия/ и дела́ Госпо́дня уразуме́вшия укрепи́, Пресвята́я Де́во,/ и сподо́би си́лою Сы́на Твоего́/ дела́ Бо́жия твори́ти.

Песнь 5

Ирмо́с: Све́та Пода́телю, и веко́в Тво́рче, Го́споди,/ во све́те Твои́х повеле́ний наста́ви нас,// ра́зве бо Тебе́ ино́го Бо́га не зна́ем.

Све́та испо́лнено бысть/ свяще́нное служе́ние твое́,/ те́мже во све́те за́поведей Христо́вых/ ве́рныя лю́ди ходи́ти поуча́л еси́,/ му́дрыми словесы́ вразумля́я.

Любо́вию о́трока сиро́тствующа всынови́в, свя́те,/ и духо́вная ча́да, я́коже родна́я прие́м,/ ны́не му́ченическим дерзнове́нием/ и нас духо́вныя сро́дники своя́ соде́лай.

Повеле́нием Госпо́дним усе́рдно после́дуя,/ ча́дом твои́м ми́лостивый оте́ц яви́лся еси́/ и, я́ко до́брый па́стырь, тех, любо́вию назида́я,/ Христу́ приве́л еси́.

Богоро́дичен: Угаси́ раздо́ры церко́вныя, Христе́,/ моли́твами Ма́тере Твоея́/ и наста́ви ны, не челове́ком угожда́ти, но Тебе́, Влады́ко,/ ра́зве бо Тебе́ ина́го Бо́га не зна́ем.

Песнь 6

Ирмо́с: Ко Го́споду от ки́та Ио́на возопи́:/ Ты мя возведи́ из глубины́ а́да, молю́ся,/ да я́ко Изба́вителю во гла́се хвале́ния,// и́стины же ду́хом пожру́ Тебе́.

Благоче́стное погребе́ние жены́ твоея́/ челове́ка не́коего к ве́ре приве́де,/ му́ченическая же смерть твоя́/ мно́гия из глубины́ ме́ртвых дел возставля́ет.

Во единонадеся́том часе́ при́зван,/ труды́ ре́вностныя и кончи́ну му́ченическую Христу́ прине́сл еси́,/ те́мже полу́ченный дина́рий пода́ждь нам, мо́лимся,/ я́коже всегда́ тре́бующим твори́л еси́.

Прови́дящи жена́ твоя́ гоне́ния, возвести́ тебе́ смерть за Христа́, священному́чениче,/ ты же, словесы́ си́ми укрепле́н,/ му́ченический вене́ц му́жественне восприя́л еси́.

Богоро́дичен: Ду́хом и и́стиною Бо́гу покланя́ющеся,/ воспева́ем Тя, Ма́ти Бо́жия,/ я́ко и́стинно Сло́во О́тчее ро́ждшую/ и моля́щуюся о спасе́нии ро́да христиа́нскаго.

Конда́к, глас 7:

Ору́жием пра́вды облече́нный,/ страда́ния за ве́ру му́жески прия́л еси́/ и, я́ко и́стинный во́ин Христо́в,/ мучи́телем противоста́л еси́, глаго́ля:/ привре́менно есть госпо́дство ва́ше./ Мы же вопие́м ти:/ ра́дуйся, священному́чениче Влади́мире,// во Ца́рствии Небе́снем венце́м нетле́нным от Бо́га увенча́нный.

И́кос:

Ве́рою стра́нствия на земли́ прия́л еси́,/ Оте́чествия и́стиннаго взыску́я,/ те́мже Бог угото́ва ти Небе́сный град;/ ве́рою поноше́ние Христо́во в бога́тство вмени́в,/ еги́пет мы́сленный оста́вил еси́,/ те́мже Бог на го́ру Богови́дения тя возведе́;/ ве́рою кровь свою́ пролия́л еси́,/ на мздовоздая́ние взира́я,/ те́мже па́льмовыя ве́тви в ру́це прие́м./ Мы же ны́не вопие́м ти:/ ра́дуйся, священному́чениче Влади́мире,/ во Ца́рствии Небе́снем венце́м нетле́нным от Бо́га увенча́нный.

Песнь 7

Ирмо́с: О́бразу злато́му на по́ле Деи́ре служи́му,/ трие́ Твои́ о́троцы небрего́ша безбо́жнаго веле́ния:/ посреде́ же огня́ вве́ржени, ороша́еми поя́ху:// благослове́н еси́, Бо́же оте́ц на́ших.

Безве́стно, я́ко а́гня незло́бивое пострада́в, священному́чениче Влади́мире,/ ны́не, в бе́лых оде́ждах на Небесе́х А́гнцу предстоя́, пое́ши:/ благослове́ние и честь и сла́ва Тебе́ во ве́ки.

Небре́гл еси́ безбо́жных веле́ния, я́ко о́троцы в Вавило́не,/ те́мже по сме́рти А́нгел вознесе́ ду́шу твою́ в Небе́сныя оби́тели,/ иде́же со ста́рцы и А́нгелы покланя́ешися Престо́лу Влады́чню.

В ро́ве земне́м скры́ти беззако́ние свое́ мня́ху уби́йцы,/ а́нгели же ду́шу твою́ к же́ртвеннику Бо́жию вознесо́ша,/ отону́дуже тщету́ мучи́телей свиде́тельствуеши, вопия́:/ благослове́н еси́, Бо́же оте́ц на́ших.

Богоро́дичен: О́бразу злато́му не покланя́ющихся/ ороси́ ми́лостию Твое́ю, Богоро́дице,/ Ни́ва бо Ты еси́ неора́нная,/ ороше́нная же Ду́хом Святы́м/ и прозя́бшая Еди́наго от Тро́ицы, Бо́га оте́ц на́ших.

Песнь 8

Ирмо́с: В пещь о́гненную ко отроко́м евре́йским снизше́дшаго,/ и пла́мень в ро́су прело́жшаго Бо́га,/ по́йте, дела́, я́ко Го́спода,// и превозноси́те во вся ве́ки.

Власть мучи́телеву, я́ко вре́менную обличи́в,/ в темни́цу вве́ржен был еси́,/ ю́же ти Госпо́дь росо́ю Ду́ха в храм претвори́./ Ны́не же пред Престо́лом Бо́жиим слу́жиши Ему́ во ве́ки.

Доброму́др быв, егда́ разделе́ния церко́вная прилучи́шася,/ Христу́ Еди́ному ве́рно послужи́л еси́/ и ча́да своя́ в послуша́нии Тому́ сохрани́л еси́./ Те́мже Седя́щий на Престо́ле обита́ет в тебе́ во ве́ки.

Бо́жие промышле́ние безро́потно прия́л еси́/ и, скита́яся и лише́ния терпя́,/ бли́жним служе́ния не оста́вил еси́, о́тче Влади́мире./ Те́мже по сло́ву Госпо́дню ра́дости неизрече́нныя насыща́ешися.

Богоро́дичен: О́гненныя пе́щи и тьмы гее́нския изба́ви нас, Влады́чице,/ но ми́лостива к нам бу́ди,/ да Тя, я́ко Богоро́дицу и Ма́терь Све́та, в пе́снех возвели́чим.

Песнь 9

Ирмо́с: Безнача́льна Роди́теля Сын, Бог и Госпо́дь,/ вопло́щься от Де́вы нам яви́ся,/ омраче́нная просвети́ти, собра́ти расточе́нная,// Тем Всепе́тую Богоро́дицу велича́ем.

Земны́м отце́м Свяще́нному Писа́нию науче́н,/ от Отца́ Небе́снаго печа́ть Ду́ха Свята́го прия́л еси́/ и, Сы́ну Бо́жию после́довав,/ да́ры Небе́сныя по́двигом му́ченическим оправда́л еси́.

Гоне́ния, предрече́нная ти, прия́л еси́ от безбо́жных/ и, сло́ву ева́нгельскому после́дуя,/ мно́гия ско́рби и муче́ния претерпе́л еси́,/ сего́ ра́ди ны́не лику́еши во оби́телех О́тчих.

Бо́гу ны́не предстоя́,/ просвети́ ны, грехми́ мно́гими омраче́нныя,/ воздви́гни от сна грехо́внаго/ и научи́ ны воспева́ти Тро́ицу Единосу́щную и Неразде́льную.

Богоро́дичен: И́мамы в бе́здне му́читися, омраче́ннии страстьми́,/ а́ще не Ты, Де́во, умо́лиши Сы́на Твоего́,/ да поми́лует нас,/ тем Всепе́тую Богоро́дицу, Тя велича́ем.

Свети́лен:

Днесь све́тлый о́блак свиде́телей Бо́жиих призва́вше,/ вся новому́ченики Це́ркве Ру́сския просла́вим,/ да облиста́ет нас Со́лнце Пра́вды, Христо́с Бог наш,/ моли́твами священному́ченика Влади́мира,/ и́же ку́пно с ни́ми Престо́лу Бо́жию предстои́т/ и Све́та Невече́рняго наслажда́ется.

Сла́ва, и ны́не, Богоро́дичен:

Днесь, Богома́ти,/ сия́нием Твои́х образо́в огражда́еши и осеня́еши нас./ Мы же благода́рне вопие́м Ти:/ ра́дуйся, Засту́пнице усе́рдная,/ гре́шных Спору́чнице и всех скорбя́щих Ра́досте.

На хвали́тех стихи́ры на 4, глас 1.

Подо́бен: Всехва́льнии му́ченицы:

О всехва́льне священному́чениче!/ Ты мучи́тельми в зе́млю лю́те вве́ржен был еси́,/ но А́нгели на Не́бо ду́шу твою́ прия́ша,/ отону́дуже всем лю́бящим тя,/ я́ко звезда́ пресве́тлая сия́еши,/ и па́мять твою́ днесь све́тло соверша́ющих// в Небе́сныя оби́тели путево́дствуеши.

О всехва́льне священному́чениче!/ Ты, сла́вы земны́я бе́гая,/ кра́сная ми́ра сего́ отве́ргл еси́/ и на путь скорбе́й и страда́ний/ му́жественне возше́л еси́./ Сего́ ра́ди му́ченик Госпо́день наре́клся еси́/ и, в лице́ святы́х ны́не водворя́яся,// мо́лишися о спасе́нии душ на́ших.

О всехва́льне священному́чениче!/ Тебе́ чи́стыми се́рдцем и усты́/ похвале́ние приноси́ти подоба́ет,/ ты же, не́мощь душе́вную на́шу/ и ску́дость слове́сную ве́дая,/ приими́ с любо́вию днесь пе́ние сие́/ и, Престо́лу Бо́жию предстоя́,// моли́ спасти́ся душа́м на́шим.

Сла́ва, глас 2:

Со́тника ве́ру, и во Изра́или неве́домую, показа́в,/ от лю́теровы ве́ры в Правосла́вие преше́л еси́/ и, стори́чный плод Христу́ прине́с,/ во Ца́рствии Небе́снем со Авраа́мом возле́гл еси́./ Те́мже с ним Го́спода моли́,/ да изба́вит нас тьмы кроме́шния// и спасе́т ду́ши на́ша.

И ны́не, глас то́йже:

Все упова́ние мое́ на Тя возлага́ю,/ Ма́ти Бо́жия,// сохрани́ мя под кро́вом Твои́м.

НА ЛИТУРГИ́И

Слу́жба вся священному́ченику

Моли́тва

О священному́чениче Влади́мире, избра́нный учениче́ и после́дователю Христо́в! От ю́ности твоея́ Бо́га усе́рдно взыска́в, ве́ру и́стинную обре́л еси́ и, сло́вом ева́нгельским, я́ко свети́льником, весь путь жития́ твоего́ озари́в, в те́мную годи́ну гоне́ний крест па́стырский небоя́зненно подъя́л еси́ и, ве́рным наста́вник, окорми́тель и уте́шитель быв, смерть за ве́ру претерпе́л еси́. Те́мже моли́ся и ны́не Влады́це Христу́, правосла́вныя христиа́ны от разделе́ний соблюсти́, свяще́нники и мона́шествующия в по́двизе укрепи́ти, о́троки от па́губных и бесо́вских наве́тов сохрани́ти и вся ве́рныя в Правосла́вии утверди́ти и сию́ ве́ру святу́ю непрело́жну нам соблюсти́, да просла́вим ку́пно с тобо́ю на Небесе́х Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

Утверждена Священным Синодом

Русской Православной Церкви

21.10.2016 (журнал № 96).